Aanvallers ‘eet en drink’ tydens kleinhoewe-aanvalArgieffoto: SAPD Lt.kol. Pelonomi Makau, woordvoerder van die polisie, het aan Maroela Media gesê die egpaar het van die dorp af teruggekeer toe ŉ onbekende aantal verdagtes hulle oorval het. Hulle is by die eerste hek, op die grondpad na hul kleinhoewe, met vuurwapens aangehou. “Die man is ten minste twee keer geskiet,” het Makau gesê. Maroela Media verneem hy is in die maag geskiet. Hy is intussen geopereer en is in ŉ stabiele toestand. Die egpaar is gedwing om na hul huis te ry, waar die aanvallers die huis geplunder het. “Hulle het aangedring op kontant en hulself gehelp aan kos en drankies,” het Makau gesê. Die aanvallers het bankkaarte en selfone gesteel voordat hulle op die sleutels van die egpaar se silwer Nissan Navara-bakkie aangedring het. “Hulle het in die bakkie van die toneel gevlug. Die bakkie is later op die R24 naby Hekpoort opgespoor,” het Makau gesê. Niemand is nog in verband met die voorval in hegtenis geneem nie. ŉ Saak van huisroof en poging tot moord word ondersoek.